Lieplaukė

Lieplaukė – kaimas Telšių rajono savivaldybėje, 10 km į vakarus nuo Telšių, prie geležinkelio Klaipėda–Šiauliai. Seniūnaitijos, parapijos centras. Yra Lieplaukės geležinkelio stotis, stovi medinė Lieplaukės Šv. Jurgio bažnyčia, 1928 m. pastatytas Lietuvos nepriklausomybės dešimtmečio paminklas – koplytstulpis (atstatytas 2002 m.). Veikia Lieplaukės pagrindinė mokykla, biblioteka. Yra išlikusių XVIII–XIX a. liaudies skulptūrų. Yra vokiečių karių kapai.

Kaimą supa Alsėdžių-Pagermantės miškai, prateka Sruoja. 2 km į šiaurės vakarus nuo Lieplaukės tyvuliuoja Alsėdžių ežeras. Iš šiaurės rytų prie Lieplaukės prieina Germanto kraštovaizdžio draustinis. Rytuose yra Kuodžių alkakalnis, vadinamas Vorkalniu.

Istorija 

Kaimas žinomas nuo viduramžių, kuomet priklausė Ceklio žemei (tada vadintas Liepžemiu), istoriniuose šaltiniuose minimas 1253 m. 1421–1842 m. priklausė Žemaičių vyskupijai. Nuo XVI a. pradžios minima kaip miestelis. XVII a. suteikta turgaus privilegija. Per Šiaurės karą (1700–1721 m.) Lieplaukė labai nukentėjo. XVIII a. pabaigoje – XIX a. pradžioje veikė spirito varykla ir kelios smuklės. 1929 m. įsteigta Blaivybės draugija. Miestelyje veikė Šaulių kuopa. Vėliau miestelis sunyko dėl Telšių konkurencijos. TSRS okupacijos metais Lieplaukė buvo tarybinio ūkio pagalbinė gyvenvietė.

1886 m. įsteigta pradžios mokykla, 1949–2002 m. septynmetė, aštuonmetė, devynmetė, nuo 2002 m. Lieplaukės pagrindinė mokykla. 1951 m. atidaryta biblioteka.

1621 m. Stanislovas Kiška pastatė koplyčią, 1861 m. pastatyta Šv. Jurgio bažnyčia, 1927 m. atnaujinta. 1844 m. įkurta parapija.

|}

Gyventojai 

1638 m. buvo 15, 1713 m. – 1 , 1733 m. – 7, 1846 m. – 17 kiemų.

Žymūs žmonės 

Kaime gimė:
 Leonas Jovaiša (1921–2017), edukologas.
 Ona Skaistutė Idzelevičienė (g. 1941 m.), šokėja, trenerė, baletmeisterė.
 Benas Šimkus (1941–2023), Klaipėdos miesto savivaldybės politinis bei visuomenės veikėjas.

Literatūra 
 Lieplaukė prie Germanto: Lieplaukės 750 metų minėjimo proga (sud. Leonas Jovaiša). – V.: Agora, 2003. – 87 p.: iliustr. – ISBN 9986-633-66-4

Šaltiniai 

 

Telšių rajono savivaldybės gyvenvietės